Stiklestad kirke

Stiklestad kirke er en romansk langkirke fra 1180 i Verdal kommune, Trøndelag fylke. Byggverket er i stein og har 520 plasser. Adkomst til stedet er via Fv759 og Fv757/Fv164. Arkitekten for kirka antas være erkebiskop Øystein Erlendsson. På 1500-tallet ble kirka påbygd. Det er en kirkegård ved siden av.

Ifølge tradisjonen er kirka satt opp på det stedet hvor Olav Digre Haraldsson falt under slaget på Stiklestad. Steinen som han ifølge sagaen ha lent seg mot da Tore Hund ga ham banesåret, Olavssteinen, skal ha blitt bygd inn i alteret.

Olavssteinen 

Kirka ble restaurert til 900-årsjubileet i 1930. Da en prest flyttet fra Stiklestad på 1930-tallet, ble en stein med på flyttelasset til Toten. Steinen ble, ifølge prestens datter, valgt tilfeldig fra en dynge som var ment å kjøres vekk og kastes etter restaureringen. Denne og en annen stein var blitt funnet under golvet da det ble gravd inne i kirka. Senere kom tanken opp i Verdal at steinen som ble ført til Toten, kunne være selveste Olavssteinen. Rundt 1980 ble det en del avisskriverier om saken, og etter et mellomstopp hos Riksantikvaren ble steinen ført tilbake til Stiklestad, der den ble oppbevart av Stiklestad Nasjonale Kultursenter før tilbakelevering til Stiklestad kirke i 2006.

Ifølge en geologisk undersøkelse som ble utført på Geologisk museum etter initiativ fra Riksantikvaren, var det ingen spor på steinen som tydet på at den tidligere hadde vært innmurt i alteret eller i grunnmuren. Rapporten etter undersøkelsen slo dessuten fast at steinen var en type rullestein som er typisk for Stiklestad, og etter alt dømme fra Verdal. Arkeolog Axel Christophersen utelukker dog at denne steinen i alteret i Stiklestad kirke er den opprinnelige Olavssteinen, men at den likevel har en viktig symbolfunksjon.

Steinen ligger nå under alteret, slik at kirkens gjester kan se den hvis de ønsker.

Inventar

Inne i kirka finnes altertavla «Sverdet og liljen», en freske malt av Alf Rolfsen som sto ferdig ved 900-årsmarkeringen av slaget på Stiklestad den 29. juli 1930.

Galleri

Referanser

Litteratur 
 Rasmussen, Alf Henry, red. (1993): «Stiklestad kirke» i: Våre kirker : norsk kirkeleksikon. Vanebo Forlag, Kirkenær. ISBN 82-7527-022-7, s. 225
 Suul, Torgeir Flekk (1996): De gamle panelmalerier i Stiklestad kirke, ISBN 82-993882-0-1

Eksterne lenker 
 Om Stiklestad menighet på nettstaden til Den norske kirke
 Fotografi frå 1927 av Stiklestad kirke, fotograf: Anders Beer Wilse
 
  Kirker i Norge (Kirchen in Norwegen)

Norske middelalderkirker i stein
Kirker i Verdal
Kirker i Stiklestad prosti
Kulturminner i Verdal
Religiøse bygninger fra 1100-tallet
Romanske kirker i Norge
Valgkirker i 1814
Fredete byggverk i Trøndelag